【明報專訊】早前有報道引述有資深議員指選委界別謝偉俊(Paul)與當今議會「格格不入」,Paul噚日喺立法會辯論《財政預算案》發言時主動提及事件,「當然得啖笑啦,與其話格格不入,定『格格都入』好呢?」Paul又話,留意到議會上好多發言、做法比較係「格格都入」,「但對社會有咩好處?」佢認為,當市民認為議會同佢無關,唔想聽議員講嘢,甚至變得漠不關心、「躺平」的話,立法會喺社會上無咗關聯,就幫唔到政府手。
稱引資吸才不外乎憑「三心」
Paul不止一次公開講過,政府應重視「民心」,佢噚日就預算案發言時,提到有評論話要「聚人」、「聚財」才財來有方,而佢認為,無論想吸引中外資金、人才,定係留住本土人才,不外乎要予人信心、開心同安心。
指如邊盼吸客邊「戰狼式」趕客等於白做
佢提到,雖然治亂世用重典下,有時需要矯枉過正,甚至針對某些社會情况通過較「重」嘅法典,但用咗霹靂手段後都要用番「菩薩心腸」,令大眾可以安心、對社會有信心,並強調「攻心」工作做不足,無論做幾多事都好,如政府大力推動旅遊、盛事等,一方面希望吸引遊客,但同時不斷「戰狼式」趕客,就等於「白做」。